མིགས་དང་། བྱས་པའི་ཕན་ཡོན་
ནོ༑ །དང་པོ་ནི། རབ་གནས་ཀྱི་རྒྱུད་ལས། གང་དུ་སྐུ་གཟུགས་རྫོགས་པ་ལས། །བྱིན་མ་བརླབས་པར་རིང་གནས་ན། །དེ་ལ་བཀྲ་མི་ཤིས་འབྱུང་ཞིང་། །ཇི་སྲིད་མཆོད་པ་དེ་མི་འོས། །དཔེར་ན་སྐྱེས་བུ་
ལ་ལ་ཞིག །རིགས་པའི་མཚན་ཉིད་སྤངས་པ་ནི། །འཇིག་རྟེན་ཀུན་གྱིས་མཆོད་མི་བྱེད། །དེ་དེ་བཞིན་དུ་གཟུགས་བརྙན་དེ། །རབ་གནས་མ་བྱས་གཟུགས་བརྙན་ལ། །གང་ཞིག་མཆོད་ཅིང་ཕྱག་བྱེད་
པ༑ །དམ་ཚིག་བྲལ་ཞིང་སྔགས་དམན་པས། །སྦྱིན་སྲེག་ཐལ་བ་འབྲས་མེད་མཚུངས། །ཞེས་དང་། ཆོ་ག་དམན་པས་མི་བྱ་སྟེ། རབ་གནས་རྟག་པར་བཀྲ་མི་ཤིས། །འཇིག་རྟེན་འདིར་ཡང་སྡུག་བསྔལ་
ལ༑ །འཇིག་རྟེན་ཕ་རོལ་འཇིགས་པ་ཆེ། །ཞེས་དང་། སློབ་དཔོན་ཀུན་སྙིང་གི་གཞུང་ལས། སྐུ་གཟུགས་ལ་སོགས་པ་ཐམས་ཅད་ལ་ནི། རབ་ཏུ་གནས་པ་མེད་པར་ནི་ཞག་འགའ་ཡང་བཞག་པར་མི་བྱ་

སྟེ༑ དེ་ཡང་བཅོམ་ལྡན་འདས་ཀྱིས། གང་དུ་སྐུ་གཟུགས་ཟིན་ནས་ནི། །ཡུན་རིང་གནས་ཀྱང་མ་མཆོད་ན། །ཇི་སྲིད་རབ་ཏུ་མ་གནས་བར། །དེ་ལ་མི་ཤིས་སྐྱེ་བར་འགྱུར། །ཞེས་གསུངས་པའི་ཕྱིར་
རོ༑ །ཞེས་དང་། སློབ་དཔོན་ཟླ་བའི་འོད་ཀྱིས། ཆོ་ག་དམན་པས་མི་བྱ་སྟེ། །རབ་གནས་རྟག་ཏུ་སྨད་པས་ན། །ཚེ་འདིར་སྡུག་བསྔལ་ཆེན་པོ་དང་། །ཕ་རོལ་ཏུ་ཡང་འཇིགས་པ་ཆེ། །ཞེས་དང་། ཇོ་བོའི་
གཞུང་ལས། མཆོག་དམན་རབ་གནས་བཀྲ་མི་ཤིས། །འདིར་སྡུག་ཕ་རོལ་འཇིགས་པ་ཆེ། །ཞེས་སོགས་གསུངས་པས། རབ་གནས་མ་བྱས་པ་དང་ཆོ་ག་དམན་པ་སོགས་ནི་ཉེས་དམིགས་སུ་འགྱུར་
རོ༑ །གཉིས་པ་ཕན་ཡོན་ནི། རབ་གནས་ཀྱི་རྒྱུད་ལས། དེ་བས་འབད་པ་ཐམས་ཅད་ཀྱིས། །དངོས་གྲུབ་འདོད་པའི་ནན་ཏན་བྱ། །ཆོ་ག་བདག་ཉིད་ནུས་པ་ཡིས། །བརྟགས་པ་ལས་གསུངས་ཚུལ་ལེགས་
པ༑ །དེ་བྱས་བསོད་ནམས་ཆེ་བ་ཡིན། །མཐོང་དང་མི་མཐོང་རྣམས་སུ་སྐྱེད། །སྐུ་གཟུགས་སྔགས་ཀྱི་མཚན་ཉིད་ཀྱི། །དེ་ལ་བྱིན་རླབས་འཇུག་པར་འགྱུར། །ཞེས་དང་། དེ་བཞིན་དུ་ཡང་སྔགས་གནས་
པས༑ །ཆོས་ལྡན་མཆོད་པ་བྱེད་པ་དང་། །དེ་ཡི་ལས་ཀྱི་རྣམ་སྨིན་གྱིས། །སྐྱེ་བ་རུ་ནི་མཆོད་པར་འགྱུར། །ཞེས་དང་། གཟུགས་བརྙན་མཆོད་རྟེན་ལ་སོགས་ཀྱིས། །དངོས་གྲུབ་དག་ནི་སྟེར་བར་

༄༅། །བྱེད༑ །ཡིད་ཀྱིས་ཅུང་ཟད་གང་བསམ་པ། །སྐྱེ་དང་སྐྱེ་བར་འགྲུབ་པར་འགྱུར། །ཞེས་དང་། ཡོངས་རྫོགས་རྒྱུད་གསང་འདུས་ལས། རབ་གནས་ཕུན་ཚོགས་དེ་དག་གིས། །ཇི་
སྲིད་ཡུན་གྱི་རྟེན་བྱས་ནས། །བཀྲ་ཤིས་བྱིན་ཆེ་བསམ་ལེགས་འགྲུབ། །འབྲས་བུ་སྐུ་གསུམ་ཞིང་དུ་སྦྱོར། །ཞེས་དང་། ཀུན་སྙིང་གི་རྒྱ་གཞུང་ལས། དེ་བས་ནམ་མཁའ་མཉམ་གྱི་སེམས་ཅན་གྱིས་བསོད་
ནམས་ཐོབ་པར་བྱ་བའི་ཕྱིར། མྱུར་དུ་རབ་ཏུ་གནས་པར་བྱ་བ་ཉིད་དོ། །ཞེས་དང་། སློབ་དཔོན་ཟླ་འོད་ཀྱིས། དེ་ལྟར་བྱས་ན་བསོད་ནམས་ཆེ། །མཐོང་དང་མ་མཐོང་ཀུན་ཏུ་སྐྱེ། །ལྷ་ཡི་བདག་ཉིད་ཆེན་པོ་
ཡང་༑ །བྱིན་གྱིས་བརླབ་ཅིང་ཉེ་བར་འགྱུར། །ཞེས་དང་། ཇོ་བོའི་རབ་གནས་ལས། ཟླ་བ་གཟའ་དང་སྐར་མ་དང་། །ཉི་མ་དུས་འཛོམས་སྐད་ཅིག་ལ། །ཇི་སྐད་གསུངས་པ་བཞིན་བྱས་ན། །བསམ་པ་
ཐམས་ཅད་ཡོངས་རྫོགས་ཤིང་། །རབ་ཏུ་གནས་པ་མཆོད་འགྱུར་ཏེ། །འཁོར་ལོས་སྒྱུར་རྒྱལ་དབང་ཕྱུག་ནི། །ཐོབ་འགྱུར་འདི་ལ་ཐེ་ཚོམ་མེད། །ཅེས་དང་། གཟུགས་བརྙན་མཆོད་རྟེན་ལ་སོགས་
ཀྱིས༑ །དངོས་གྲུབ་དག་ནི་སྟེར་བར་མཛད། །ཡིད་ཀྱིས་ཅུང་ཟད་གང་བསམ་པ། །སྐྱེ་དང་སྐྱེ་བར་འགྲུབ་པར་འགྱུར། །ཞེས་དང་། གསང་བ་ཡོངས་རྫོགས་རབ་གནས་ལས། རབ་གནས་རྒྱས་པར་

འགྲུབ་པ་ནི་ཕུན་སུམ་ཚོགས་པའི་རྟེན་རབ་ཏུ་གནས་པ་སྟེ། དེ་ནི་བདག་ཉིད་ཇི་སྲིད་མྱ་ངན་མི་འདའ་བར་དུ་སྨོན་ལམ་དབང་གིས་རྟེན་དུ་འགྱུར་ཞིང་། ཚེ་འདིར་ཡང་བཀྲ་ཤིས་པ་དང་། ཚེ་དང་བསོད་ནམས་
རིགས་རྒྱུད་ལོངས་སྤྱོད་རྒྱས། ཅི་འདོད་ཐམས་ཅད་གསོལ་བ་བཏབ་པས་འགྲུབ། རྟེན་གསུམ་ཡོངས་སུ་རྫོགས་པའི་མཐུས་སྐུ་གསུམ་ཞིང་དུ་སངས་རྒྱས་པར་འགྱུར་ཏེ་ཐུགས་རྟེན་གྱིས་ཆོས་སྐུ། སྐུ་རྟེན་
ལོངས་སྐུ། གསུང་རྟེན་གྱིས་སྤྲུལ་སྐུའི་ཞིང་ཡོངས་སུ་དག་པ་ཐོབ་པར་འགྱུར་བ་མདོ་རྒྱུད་དུ་མ་ལས་གསུངས་སོ། །ཞེས་དང་། བྱང་གཏེར་གནད་གསུམ་འདུས་པ་རབ་གནས་ཀྱི་མན་ངག་ལས། རྟེན་ལ་
རབ་གནས་ཁྱད་པར་ཅན་ཆགས་པའི་ཡོན་ཏན་ནི་བསམ་གྱིས་མི་ཁྱབ་བོ། །སྟོན་པ་སངས་རྒྱས་འཇིག་རྟེན་དུ་བྱོན་པའི་ཡོན་ཏན་དང་མཉམ། སངས་རྒྱས་ཀྱི་བསྟན་པ་ཚུགས་པ་དང་ཆོས་སྐྱོང་བའི་རིགས་
ཐམས་ཅད་ཚེ་རིང་བ་དང་བཀྲ་ཤིས་པ་དང་མི་ནད་དང་ཕྱུགས་ནད་རྒྱུན་ཆད་པ་ལ་སོགས་ཏེ་མཐའ་རུ་རྟེན་དེ་མ་ཞིག་བར་དུ་ཆར་ཆུ་དུས་སུ་འབེབས་པ་ལ་སོགས་པའི་བཀྲ་ཤིས་རྒྱུན་ཆད་མེད་དེ། དེ་བཞིན་
གཤེགས་པའི་སྐུ་གཟུགས་སམ་མཆོད་རྟེན་ཆུང་ཚད་རང་གི་མཐོ་གང་བཞེངས་ཏེ་རབ་ཏུ་གནས་པ་བྱས་ན་འཁོར་བའི་མཐའ་ལས་གྲོལ་བར་གསུངས། ཆེ་བ་ཁྲུ་ཉི་ཤུ་རྩ་བཞི་ཡོད་པ་བཞེངས་ཏེ་རབ་ཏུ་གནས་པ་

༄༅། །བྱས་ན་སངས་རྒྱས་སྤྲུལ་པའི་སྐུ་བཞུགས་པའི་དྲུང་དུ་སྐྱེ༔ དགྲ་བཅོམ་པའི་འབྲས་བུ་ཐོབ་བོ༔ ཞེས་གསུངས། མདོར་ན་དེ་ལྟ་བུའི་རབ་གནས་དེ་ཡང་ཆགས་པའི་ཐབས་ཡོད་དེ།
གཞུང་དེ་ལས་སྤྱིར་འཇིག་རྟེན་གྱི་ཁམས་སུ་སངས་རྒྱས་སྤྲུལ་པའི་སྐུ་བྱོན་ནས། གནས་དང་རྟེན་ལ་རབ་གནས་མཛད་པའི་ས་སྣ་དང་བྱིན་བརླབས་ཀྱི་རྫས་བླང་། ལྷོ་ཕྱོགས་འཛམ་བུའི་གླིང་ན་སྤྲུལ་སྐུ་བྱོན་
པའི་གནས་བརྒྱད་ཡོད་དེ། རྒྱ་གར་གྱི་ཡུལ། སིངྷའི་ཡུལ། ས་ལའི་ཡུལ། ཨོ་རྒྱན་གྱི་ཡུལ། ཁ་ཆེའི་ཡུལ། ཟ་ཧོར་གྱི་ཡུལ། བལ་པོའི་ཡུལ། ལིའི་ཡུལ་དང་བརྒྱད་ན་བྱིན་གྱིས་བརླབས་པའི་
གནས་ཆེན་པོ་རེ་རེ་དུར་ཁྲོད་ཆེན་པོ་རེ་རེ། རང་བྱུང་གི་མཆོད་རྟེན་ཆེན་པོ་བརྒྱད་ཡོད་པས་དེ་རྣམས་ཀྱི་རྡོའམ་ཤིང་བླངས་ནས་རྟེན་གྱི་ནང་དུ་བཞུགས་ན་རབ་གནས་ཆགས་པར་བྱེད་དོ། །འཛམ་བུའི་གླིང་གི་
དབུས་ཆུ་བོ་ཆེན་པོ་བཞི་འབབ་པའི་འོག་ནས་རིན་པོ་ཆེ་འམ་ས་རྡོ་བླངས་ནས་བཞུགས་ན་རབ་གནས་ཆགས་པའི་རྟེན་དུ་འགྱུར་རོ། །དབུས་གཙང་ན་ར་སའི་གཙུག་ལག་ཁང་དང་བསམ་ཡས་ཀྱི་གཙུག་ལག་
ཁང་འདིར་རབ་གནས་ངེས་པར་ཆགས་པའི་རྟེན་ཡིན་པས་འདི་གཉིས་ཀྱི་ས་རྡོ་བླངས་ནས་ནང་དུ་བཅུག་ན་རབ་གནས་ཆགས་པའི་རྟེན་དུ་འགྱུར་རོ། །གྲུབ་པ་ཐོབ་པའི་རྣལ་འབྱོར་པའམ་ཡེ་ཤེས་རྟོགས་པའི་

རྣལ་འབྱོར་པས་མཐོང་ངམ་ཕྱིན་པ་ཙམ་གྱིས་བྱིན་རླབས་ཆགས་ཏེ་སྒྲུབ་པ་ཞག་བདུན་བྱས་ན་རབ་གནས་ངེས་པར་ཆགས་པའི་རྟེན་དུ་འགྱུར་རོ། །ཞེས་སོགས་རྒྱས་པར་གསུངས་པ་མཐའ་ཡས་པས་གོ་ཞིང་
རྟོགས་པར་བྱའོ། །དེ་ལྟར་རྒྱལ་བའི་བསྟན་པ་རིན་པོ་ཆེ་ལ་གཅེས་སྤྲས་སུ་འཛིན་པ་ཡོངས་ཀྱི་དགེ་བའི་བཤེས་གཉེན་རྡོ་རྗེ་འཛིན་པ་རྣམས་ཀྱིས་ཆོ་གའི་ཚུལ་ཕྲ་རྒྱས་རྣམས་རྒྱུད་སྡེ་དང་མཐུན་པར་ཕྱག་བཞེས་
སུ་བཏབ་པ་ལ་བརྟེན་ནས། བསྟན་འགྲོ་མཐའ་དག་ལ་འཕྲལ་དང་ཡུན་གྱི་ཕན་བདེ་མ་ལུས་པ་ཕུན་སུམ་ཚོགས་པར་འགྱུར་བ་ནི་ངེས་པར་ཡང་དག་པ་ཉིད་དོ། །རྨད་བྱུང་གཏིང་དཔག་དཀའ་བའི་མདོ་རྒྱུད་
མཚོ༑ །ཟབ་དོན་ཡིད་བཞིན་ནོར་བུས་ཡོངས་གང་བ། །བཤེས་གཉེན་དེད་དཔོན་ཐོས་བརྩོན་རྣམ་དཔྱོད་གྲུ། །ལས་དཀར་རླུང་དར་བསྐྱོད་ལས་བདེ་བར་རྙེད། །རང་གཞུང་རྒྱུད་དོན་རྒྱ་མཚོའི་ཆོ་གའི་
ཁྲིགས༑ །རྣམ་ངེས་ནོར་བུའི་སྙིང་པོ་ཀེ་ཏ་ཀས། །བགྲུངས་པས་མན་ངག་རྙོག་མའི་དྲི་སྦྱངས་པས། །སྐྱོན་བྲལ་ཡོན་ཏན་བརྒྱད་ལྡན་གཙང་མའི་ཆབ། །རྒྱ་ཆེན་ཐོས་པའི་ཉེར་འཕོངས་ཁྲོན་པ་སྐྱེས། །རྣམ་
ཡེངས་གཏམ་གྱི་སྦྱོར་བས་སྙིང་འགས་ཀྱང་། །མཁྱེན་སྤྱན་ཡངས་པའི་རིག་འཛིན་ཀླུ་དབང་ཚོགས། །དགྱེས་ཞལ་འཛུམ་ཕྲེང་སྟོན་པའི་མཆོད་ཡོན་ཡིན། །སྔ་འགྱུར་བཀའ་གཏེར་ཚངས་པའི་རལ་ཀླུང་

༄༅། །དང་༑ །ལྷན་ཅིག་ཉེར་འབབ་མདོ་རྒྱུད་བསྟན་བཅོས་ཀྱི། །གཞུང་བརྒྱའི་ཆུ་ཀླུང་ཀུན་འདུས་ཆུ་གཏེར་ཆེ། །བློ་ལྡན་ཞིང་སར་སྤེལ་བའི་དགའ་སྟོན་མཆོག །རང་གཞུང་ཆ་ཤས་
ཡོངས་རྫོགས་རི་བོང་ཅན། །རྒྱ་བོད་མཁས་གྲུབ་གསུང་རབ་རྒྱུ་སྐར་གྱི། །ཕྲེང་བས་ཉེར་མཛེས་སྔ་འགྱུར་བསྟན་པའི་མཁའ། །གསལ་བྱེད་ནོར་བུའི་སྒྲོན་མ་འདི་ཁོ་ན། །སྔོན་བྱོན་མཁས་པས་ལེགས་
བཤད་ཞིང་ས་ལས། །སྐྱེས་པའི་སྙོམས་ལས་གོ་འཕང་ཆེར་མཐོ་བ། །རང་གི་བློ་གྲོས་མཐུ་ཡིས་བསྐྲུན་ནོ་ཞེས། །མི་ཆོས་བླ་མའི་རྫུན་ཟོས་འདི་ན་མེད། །དེ་ཕྱིར་རྒྱལ་བའི་སྲས་པོ་ཞི་བ་ལྷས། །སྔོན་ཆད་
མ་བྱུང་བ་ཡང་འདིར་བརྗོད་མིན། །སྡེབ་སྦྱོར་མཁས་པའང་བདག་ལ་ཡོད་མིན་ཏེ། །ཞེས་གསུངས་དོན་ལྟར་མཁས་པའི་གཞུང་ལ་བརྟེན། །དགོས་མེད་རང་བཟོའི་བསྲེ་ལྷད་བློས་བྱས་དང་། །རྒྱས་
འགེབས་ལྷུར་ལེན་རྩ་གཞུང་དོར་བ་མིན། །ཚད་མའི་མདོ་རྒྱུད་དབང་བྱས་དམ་པའི་གསུངས། །འབྲེལ་མཚུངས་སྐབས་དོན་སོ་སོར་གསལ་བར་བཀོད། །པདྨའི་གསུང་རབ་ཙནྡན་ལྗོན་པ་ལ། །ཉེར་
བསྟེན་ལེགས་བཤད་གཏམ་གྱི་འཁྲི་ཤིང་ཅན། །རྒྱས་འབྲིང་བསྡུས་པའི་ལོ་འབྲས་ཆེར་ཡངས་པ། །སྐལ་ལྡན་རེ་བ་སྐོང་བའི་དཔག་བསམ་ཤིང་། །འོན་ཏེ་བདག་བློ་མ་སྦྱངས་གཏི་མུག་ཅིང་། །སྐྱེས་སྟོབས་

ཡོན་ཏན་མི་ལྡན་སོ་སྐྱེའི་བློས། །སྡེབ་ལེགས་བརྗོད་བྱར་མི་ལྡན་ནོར་འཁྲུལ་སྐྱོན། །མཆིས་སྲིད་ཆོས་སྤྱན་མངའ་རྣམས་བཟོད་མཛད་རིགས། །ལང་ཚོའི་ཉིན་བྱེད་ནུབ་རིའི་མཐར་གཞོལ་ཞིང་། །ཕུན་
ཚོགས་དལ་འབྱོར་རྟེན་ཡང་རྣ་བས་གཟེར། །ཕྱི་མའི་བཤུལ་རིང་ལམ་ལ་ཉེ་སྐབས་འདིར། །ཐོས་དོན་ཉམས་ལེན་མི་བྱེད་བདག་གི་སྐྱོན། །ཁྱད་པར་གཞན་འཕྲུལ་བདག་པོའི་ལོག་པའི་མདའ། །རང་
གཞན་ཆོས་གཟུགས་ཕལ་གྱི་སྙིང་བསྣུན་པས། །ཚེ་འདིའི་འདུན་ཐབས་བསྒྲུབ་པའི་ཚོང་ཟོང་ལ། །རྒྱུད་སྡེའི་ཆོ་ག་བགྱིས་འདི་སྐལ་ངན་བྱས། །སྙིང་ནས་དམ་ཆོས་བསྒྲུབ་པ་ཉིན་སྐར་ཙམ། །ཐོས་དོན་རྒྱུད་
ལ་འགེལ་བ་རི་བོང་རྭ། །དགོས་མེད་འཆི་བ་དྲན་པ་མོ་གཤམ་བུ། །ཆོས་གཟུགས་ཚེ་འདི་དོན་གཉེར་དབྱར་སྐྱེས་རྩ། །འགའ་ཞིག་སྒྲ་ཚད་སྨན་རྩིས་ཐ་སྙད་འབྱམས། །མཁས་རློམ་ཕྱོགས་ལྷུང་གྲུབ་
མཐའི་སུན་འབྱིན་གཡེངས། །ལག་བདེ་བྲིས་འབུར་བཟོ་བཀོད་གཡེངས་བས་འཁོར། །བླུན་སྒོམ་ཕྱི་བའི་བརྟུལ་ཞུགས་རི་ཕུག་འཛིན། །དགེ་སློང་ལྷག་ལྟུང་རལ་གྲིས་མགོ་བོ་གཅོད། །བྱང་སེམས་ཞེ་སྡང་
ཁོང་ཁྲོའི་མེ་མདའ་སྙོལ། །རྡོ་རྗེ་འཛིན་རྣམས་ལྷ་སྔགས་རྟག་ཆད་ཞེན། །ཆོས་བརྒྱད་གཙོར་འཛིན་དབྱངས་རོལ་སྟངས་སྟབས་ངོམ། །སྡོམ་པ་དམ་ཚིག་བཅས་རལ་ཉེས་པའི་དྲིས། །ཀུན་ནས་སྦགས་ཀྱང་

༄༅། །གཞན་ལ་སྨིན་གྲོལ་སྟོན། །ལས་བཞིའི་རབ་འབྱམས་ཕྲིན་ལས་ཅི་དགར་སྤྱོད། །གསང་སྔགས་ལམ་ནས་རྡོ་རྗེའི་དམྱལ་བ་བསྒྲུབ། །དེ་ཕྱིར་རྣམ་མང་ཉེས་བརྒྱའི་སྐྱོན་མང་
པོས༑ །བློ་ཁྲིད་དལ་འབྱོར་ཆུ་བོ་སྟོང་པར་བརྒལ། །བདག་འདྲའི་བླ་གཟུགས་དམྱལ་བའི་བུད་ཤིང་རྒྱུ། །གསོག་ལས་རང་གཞན་ཀུན་ལ་ཕན་ནུས་བྲལ། །སྔོན་བྱོན་དམ་པའི་གསུང་རབ་ཉན་བཤད་
ཀུན༑ །ཕལ་ཆེར་ནུབ་པས་གསར་པའི་ཡིག་རིས་ཀྱིས། །བསྟན་ལ་མི་ཕན་རང་ཉིད་ངལ་བའི་རྒྱུ། །ཤེས་ཀྱང་སོས་ཀྱི་ཉི་རིང་ཕུལ་ཕྱིར་བྲིས། །ཐུབ་བསྟན་ཨེ་ཝཾ་ཆོས་ཀྱི་དགའ་ཚལ་ན། །བློ་གསལ་བྷྲ་མ་
ར་ཡི་ཚོགས་མཆིས་ན། །ལེགས་བཤད་སྦྲང་རྩིའི་སྣང་བ་གསར་པ་འདི། །མྱོང་ལ་རབ་དགའི་དར་དིར་གླུར་ལོངས་ཤིག །འདི་བརྩམས་ངལ་བའི་དགེ་བ་ནྱ་གྲོ་དྷའི། །འབྲུ་ལྟར་ཕྲ་ཡང་ལྷག་བསམ་དྲོད་
གཤེར་གྱིས། །ཡོངས་བསྐྱེད་བསྟན་འགྲོར་ཕན་བདེའི་ལོ་འབྲས་ཅན། །ཆེར་རྒྱས་ཡངས་པའི་འཛམ་གླིང་ཁྱབ་གྱུར་ཅིག །དེ་ལྟར་རབ་ཏུ་གནས་པའི་རྣམ་པར་ངེས་པ་རྒྱུད་དོན་རྒྱ་མཚོ་གསལ་བར་བྱས་པ་
ནོར་བུའི་སྙིང་པོ་ཞེས་བྱ་བ་འདི་ཉིད་ཀྱང་བྱང་གཏེར་བསེ་སྒྲོམ་མའི་རྩ་བ་དང་། ཡེ་ཤེས་སྙིང་པོའི་འོད་ཟེར། རྒྱུད་དོན་རྒྱ་མཚོ་གསུམ་གཙོ་བོར་བྱས། སྔ་འགྱུར་བཀའ་མ་དང་། གཏེར་ཁ་གོང་འོག་སོགས་

ཀྱི་ཁུངས་དང་འབྲེལ་བའི་རྒྱབ་རྟེན་རབ་གནས་ཀྱི་རྒྱུད་དང་གསར་རྙིང་གི་རྒྱ་བོད་མཁས་གྲུབ་མང་པོའི་གཞུང་རྣམས་ཀྱང་སོ་སོར་གཏུགས་ཤིང་ངེས་པར་བྱས་པའི་ལེགས་བཤད་མཐའ་དཔྱོད་ཀྱིས་བརྒྱན་་་་
ཅིང་༑ བླ་མའི་ཕྱག་བཞེས་ཀྱང་གསལ་བར་བྱས་ཏེ། ཡུལ་ལྷོ་ཕྱོགས་ཀྱི་རྒྱུད་དུ་བྱུང་བའི་དགེ་སློང་རྒན་པོ་བྱ་བྲལ་བ་པདྨ་ཕྲིན་ལས་སུ་འབོད་པས། རང་ལོ་ང་བཞིར་བསླེབས་པ་དངོས་པོའི་ལོ་ས་གའི་ཉ་
བའི་དབང་ཕྱོགས་ཀྱི་ཚེས་ལྔ་ལ་རང་གནས་ཐུབ་བསྟན་རྣམ་པར་རྒྱལ་བའི་གླིང་ཨེ་ཝཾ་གྱི་ཆོས་སྒྲ་ཆེན་པོའི་ཡང་རྩེར་སྦྱར་བའི་ཡི་གེ་པ་ནི་དགེ་སློང་སྨན་མཆོག་ཡིན་ལ། དགེ་འདིས་རྒྱལ་བའི་བསྟན་པ་རིན་པོ་
ཆེ་སྤྱི་དང་བྱེ་བྲག་ཐམས་ཅད་ཕྱོགས་དུས་གནས་སྐབས་ཐམས་ཅད་དུ་དར་ཞིང་རྒྱས་པ་དང་། སྨིན་ལ་ཡུན་རིང་དུ་གནས་ཤིང་སྐྱེ་དགུ་རྣམས་ཀྱི་ཕན་བདེའི་རྩ་ལག་མཆོག་ཏུ་གྱུར་ཅིག །དགེའོ། །བཀྲ་ཤིས།
སརྦ་མངྒ་ལཾ། །ཆོས་ནོར་ལོངས་སྤྱོད་ཡོངས་རྫོགས་ཤོག། བཀྲ་ཤིས་ཤོག།། །།